የቤኒሻንጉል ጉሙዝ ክልል ርዕሰ መስተዳድር አቶ አህመድ ናስር አረፉ
የክልሉ መንግስት ኮሚዩኒኬሽን ጉዳዮች ጽህፈት ቤት ሃላፊ አቶ ሃብታሙ ታየ ዛሬ ለኢዜአ እንዳስታወቁት አቶ አህመድ ናስር ከ2001 ዓ.ም. ጀምሮ ክልሉን በርዕሰ መስተዳድርነት መርተዋል ፡፡የቤኒሻንጉል ጉሙዝ ህዝቦች ዴሞክራሲዊ ፓርቲን (ቤጉህዴፓ) በምክትል ሊቀመንበርነት መርተዋል፡፡የመጀመሪያ ዲግሪያቸውን ከሃሮማያ ዩኒቨርሲቲ በእርሻ ምህንድስና፤ ሁለተኛ ዲግሪያቸውን ደግሞ በቻይና ሆሃ ዩኒቨርሲቲ በውሃ ምህንድስና የተከታተሉት አቶ አህመድ ናስር በአሁኑ የእርሻና ተፈጥሮ ሃብት ሚኒስቴር በቀድሞው ግብርናና ገጠር ልማት በሚኒስትር ዴኤታነት አገልግለዋል፡፡የክልሉን ህዝብ ከድህነት ለማውጣት በተደረገው ጥረት ደከመኝ ሰለቸኝ ሳይሉ በቅንነትና በታማኝነት ሲያገለግሉ መቆያታቸውን ሃላፊው አመልክተዋል ፡፡በተለይ ተበታትኖ የሚኖረውን የክልሉን ህዝብ በመንደር በማሰባሰብ ውጤታማ ለማድርግ በተደረገው የመጀመሪያው የክልሉ እድገትና ትረንስፎርሜሽን እቅድ እንዲሁም አሁን በመተግባር ላይ የሚገኘውን ሁለተኛው የእድገትና ትንስፎርሜሽን  እቅድ ህይወታቸው እስካለፈበት ጊዜ ድረስ በግንባር ቀደምትነት መርተዋል፡፡በደቡብ ክልል ሸበዲኖ እና ሃዋሳ ወረዳዎችም በግብርና ባለሙያነት ሠርዋል፡፡በ1957 ዓ.ም. በኦሮሚያ ክልል ፈንታሌ ወረዳ ጠዴቻ መልካ ቀበሌ የተወለዱት አቶ አህመድ ናስር የክልሉን ህዝብ በክልል ምክር ቤትና በፌዴሬሽን ምክር ቤት ወክለው በቅንነት አገልግለዋል፡፡ባደረባቸው ህመም በሀገር ውስጥና በውጪ ሀገር ህክምና ሲረዱ ቆይተው  በ51 ዓመታቸው ትናንት ሌሊት ከዚህ ዓለም በሞት ተለይተዋል፡፡አቶ አህመድ ባለትዳርና የአንድ ወንድ ልጅ አባት ነበሩ፡፡የቀብር ስነ-ስርዓታቸው ቤተሰቦቻቸው ፣ወዳጅ ዘመዶቻቸው ፣የስራ ባልደረቦቻቸው እና የክልሉ ህዝብ በተገኙበት በአሶሳ ከተማ እንደሚፈጸም ተገልጿል፡፡ 